钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《中和论》
## 钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《中和论》

君子从学贵于博，求道贵于要，道之要，在治方寸之
地而已。《大禹谟》曰：“人心惟危，道心惟微，惟精惟一，允
执厥中。”危则难安，微则难明。精之所以明其微也，一
之所以安其危也，要在执中而已。《中庸》曰：“喜怒哀乐
之未发谓之中，发而皆中节谓之和。”君子之心于喜
怒哀乐之未发，未始不存乎中，故谓之中庸。庸，常也，
以中为常也。及其既发，必制之以中，则无不中节，中
节则和矣。是中和一物也，养之为中，发之为和，故曰：
“中者天下之大本也，和者天下之达道也。智者知此
者也，仁者守此者也，礼者履此者也，乐者乐此者也，
政者正其不然者也，刑者威其不从者也，合而言之
谓之道。”道者圣贤之所共由也，岂惟人哉？天地之所
以生成万物，靡不由之。故曰：“致中和。天地位焉，万物
育焉。”孔子曰：“君子无终日之闲违仁。造次必于是，颠
沛必于是。”故曰：“道不可须臾离，可离非道也。”孔子曰：
“《中庸》之为德也，其至矣乎！民鲜久矣。”又曰：“回也其心，
三月不违仁，其馀则日月至焉而已。日月至焉者，斯
已贤矣。”以是观之，能久于中庸者盖鲜矣。孔子曰：“智
者乐，仁者寿。”盖言知夫中和者，无由而不自得，能无
乐乎？守夫中和者，清明在躬，志气如神，能无寿乎？《小
雅》曰：“乐只君子，邦家之基。乐只君子，万寿无期。”又曰：
“乐只君子，邦家之光。乐只君子，万寿无疆。”盖言君子
有中和之德，则邦家安荣，既乐且寿也。孔子曰：“克己
复礼为仁。”盖言礼者中和之法，仁者中和之行，故得
礼斯得仁矣。孔子《闲居》曰：“无声之乐，气志不违”，以至
于气志既起。《乐记》曰：“易直子谅之心生，则乐”，以至于
“不言而信，不怒而威。”盖言乐以中和为本，以钟鼓为
末也。《商颂》曰：“不竞不絿，不刚不柔，敷政优优，百禄是遒。”盖言政以中和为美也。《大雅》曰：“惠此中国，以绥四
方。无纵诡随，以谨无良。”盖言刑以中和为贵也。子曰：
“饭蔬食饮水，曲肱而枕之，乐亦在其中矣。”又曰：“回也，
一箪食，一瓢饮，不改其乐。”杨子曰：“纡朱怀金之乐也。
外，颜氏子之乐也内。”盖言圣贤内守中和，虽幽隐贫
贱，不失其乐也。刘康公曰：“民受天地之中以生，所谓
命也。能者养之以福，不能”者败以取祸。《中庸》曰：“大德
者必得其寿。”盖言君子动以中和为节，至于饮食起
居咸得其宜，则阴阳不能病，天地不能夭，虽不导引
服饵，不失其寿也。孟子曰：“我善养吾浩然之气。”夫志，
气之帅也。气，体之充也。志至焉，气次焉。故孟子养德，
以气言之。盖能谨守中和之志，不以喜怒哀乐乱其
气，则志平气顺，德日新矣。故曰“持其志，无暴其气。”及
夫德之成也，沛然不息，确然不动，挺然不屈，故曰“其
为气也，至大至刚，以直养而无害。不有道义以充其
内，能如此乎？”故曰：“配义与道，无是，馁也。”凡人为不善，
能欺天下之人，不能欺其心，虽忌而行之于其心，不
能无芥蒂焉，然则浩然之气不存矣，故曰“行有不慊
于心则馁矣。”君子优优从容以养其气，虽不敢忽忘，
亦不正以为事，欲其速成，故曰必有事焉而勿正，心
勿忘，勿助长也。操之则存，舍之则亡，久而无怠，然后
自得之。此其所以难言也。《扬子》曰：“藏心于渊，美厥灵
根。”君子存神于内，应务于外，虽往来万变，未尝失其
所守，是以百骸治而得本植焉，故曰：神不外也。志之
所至，气必辅之，君子乘之以为善，小人乘之以为恶，
故曰气者所适，善恶之马也。君子守中和之心，养中
和之气，既得其乐，又得其寿，夫复何求哉？孔子曰：“狂
者进取。”又曰：“吾党之小子狂简。”斐然成章。如光之谓
矣。虽然，此皆纂述圣贤之言，非取诸胸臆也。夫道犹
的也，射者莫不志于的其中，否则未可知也，必俟有
道者乃能裁之。